‘पाँच वर्ष एकैठाउँमा उभिन्छौँ’
नेपाली कांग्रेसका महामन्त्री गगनकुमार थापाले राष्ट्रपति निर्वाचनका सन्दर्भमा आठ दलबीच भएको समझदारी कार्यान्वयन हुने प्रस्ट पार्नुभएको छ ।   राष्ट्रपति निर्वाचनको सन्दर्भमा काठमाडौँमा शुक्रबार आयोजित अभिमुखीकरण कार्यक्रमलाई सम्बोधन गर्दै उहाँले पार्टीलाई जुनसुकै क्षति भए पनि पाँच वर्षका लागि भएको समझदारी कार्यान्वयन गरेरै छाड्ने उद्घोष गर्नुभएको हो ।
काठमाडौँ, फागुन २० गते ।  नेपाली कांग्रेसका महामन्त्री गगनकुमार थापाले राष्ट्रपति निर्वाचनका सन्दर्भमा आठ दलबीच भएको समझदारी कार्यान्वयन हुने प्रस्ट पार्नुभएको छ । राष्ट्रपति निर्वाचनको सन्दर्भमा काठमाडौँमा शुक्रबार आयोजित अभिमुखीकरण कार्यक्रमलाई सम्बोधन गर्दै उहाँले पार्टीलाई जुनसुकै क्षति भए पनि पाँच वर्षका लागि भएको समझदारी कार्यान्वयन गरेरै छाड्ने उद्घोष गर्नुभएको हो । उहाँले भन्नुभयो, “कांग्रेस, माओवादी केन्द्र, एकीकृत समाजवादीसहित आठ दलबीच पाँच वर्षका लागि जे समझदारी भएको छ, त्यो कार्यान्वयन हुन्छ । कुनै पनि पार्टीलाई क्षति होस्, व्यक्तिलाई क्षति होस् तर यो दलहरूको इमानदारीमाथिको प्रश्न पनि हो । पार्टीको विश्वसनीयता प्रतिष्ठामाथिको प्रश्न हो । त्यसैले हामी पाँच वर्ष एकैठाउँमा उभिन्छौँ ।”प्रधानमन्त्री पुष्पकमल दाहाल प्रचण्डले जोखिम मोलेर मात्रै पाँचदलीय गठबन्धन ब्युँतिएको उहाँले बताउनुभयो । प्रधानमन्त्री प्रचण्डले पदको विषयलाई प्राथमिकता नदिई मुद्दालाई केन्द्रमा राखेकाले गठबन्धन बनेको उहाँले बताउनुभयो । महामन्त्री थापाले भन्नुभयो, “प्रधानमन्त्री हुने कुरा तल–माथि भए होस् तर जुन उद्देश्यले गठबन्धन बनाइयो, त्यो गठबन्धन फेरि ब्युँतिन्छ भने म जोखिम उठाउन तयार छु भन्ने कुरा प्रधानमन्त्रीले गर्न तयार नभएको भए यो अवस्था बन्दैनथ्यो । त्यसैले प्रधानमन्त्रीले मात्रै यसको उत्तर दिएर हुँदैन । यो गठबन्धन बनाएर हामी मात्रै खुसी भएर हुँदैन । तल्लो तहमा बुझाउनुपर्छ, हामीले पनि उत्तर दिन सक्नुपर्छ । हामीले पनि भन्नुपर्छ । जे सत्य हो त्यो कुरा भन्नुपर्छ ।”पुस १० गते भएको राजनीतिक कमजोरीको जिम्मा सबैले लिनुपर्ने महामन्त्री थापाले बताउनुभयो । ठूलो पार्टीको हैसियतले बढी जिम्मेवारी कांग्रेसको हो भन्दै उहाँले भन्नुभयो, “प्रधानमन्त्री प्रचण्डलाई प्रधानमन्त्री बन्ने कुरा नै महìवको कुरा थियो र प्रधान कुरा थियो भने यो गठबन्धनमा आउनैपर्ने थिएन । माओवादी केन्द्रले उपराष्ट्रपति पनि पाउँथ्यो । एमालेको समर्थनमा पाँचै वर्ष प्रधानमन्त्री हुनुहुन्थ्यो तर जे गर्न निर्वाचनअघि गठबन्धन बनाइएको थियो, त्यसैका लागि प्रचण्ड फर्किनुभयो ।”संसद् विघटनको घटनाले पाँचदलीय गठबन्धन बनेको स्मरण गर्दै उहाँले स्वेच्छाचारी शासनलाई अनुमोदन नगर्ने र संविधानको सर्वोच्चतालाई स्थापित गर्ने भूमिकामा गठबन्धन रहने बताउनुभयो । उहाँले भन्नुभयो, “मतदानको छनोटलाई सीमित गरेर पाँच वर्ष हामी एकैठाउँ उभिन्छौँ, तपाईंहरूले रूखमा, हँसियाहथौडा वा कलममा मत हाले पनि यसको परिणाम एउटै रहन्छ भनेका हौँ । किनभने हामी पाँच वर्ष एकैठाउँ रहन्छौँ भनेर मत मागेर आएका हौँ । त्यसैले अहिले जे भएको छ, ठीक भएको छ ।” उहाँले कांग्रेस वरिष्ठ नेता एवं राष्ट्रपति पदका उम्मेदवार रामचन्द्र पौडेल राष्ट्रप्रमुखको जिम्मेवारीमा निर्वाचित हुने बताउनुभयो । नेपाल कम्युनिस्ट पार्टी (माओवादी केन्द्र)का नेता एवं बागमती प्रदेशका मुख्यमन्त्री शालिकराम जम्कट्टेलले संविधान र गणतान्त्रिक व्यवस्था रक्षाका निम्ति उभिएका दलहरू एकठाउँमा उभिएर नेता पौडेललाई राष्ट्रपति बनाउने बताउनुभयो । उहाँले लोकतान्त्रिक आन्दोलनको अग्रज नेता पौडेल राष्ट्रपति निर्वाचित भएमा राष्ट्रप्रमुखको जिम्मेवारी कुशलतापूर्वक पूरा गर्न सक्ने विश्वास व्यक्त गर्नुभयो । नेपाल कम्युनिस्ट पार्टी (एकीकृत समाजवादी)का नेता एवं बागमती प्रदेशका पूर्वमुख्यमन्त्री राजेन्द्रप्रसाद पाण्डेले संविधान, गणतन्त्र, धर्मनिरपेक्षता, समावेशी प्रणाली र संविधानको रक्षार्थ उभिएका दलहरू पुनः एकैठाउँमा आउनु महìवपूर्ण राजनीतिक उपलब्धि भएको बताउनुभयो । उहाँले राष्ट्रपतिको निर्वाचनपछि पनि गठबन्धनलाई निरन्तरता दिएर राजनीतिक स्थिरता, समुन्नति र सुशासन स्थापित गर्नुपर्ने बताउनुभयो ।    